การยาสูบแห่งประเทศไทย สนับสนุนภาคเอกชน ต่อยอดอุตสาหกรรมผลิตใบกัญชง ยกระดับคุณภาพชีวิตของเกษตรกร
นายภาณุพล รัตนกาญจนภัทร ประธานที่ปรึกษาการยาสูบแห่งประเทศไทย (ยสท.) เข้าร่วมเป็นสักขีพยานในพิธีลงนามความร่วมมือด้านอุตสาหกรรมกัญชงแบบครบวงจร ระหว่างบริษัท เฮิร์บ เทรเชอร์ จำกัด และบริษัท สวนอุตสาหกรรมโรจนะ จำกัด (มหาชน) พร้อมเปิดเผยว่า เป็นเรื่องดีที่ภาคเอกชนจะร่วมมือกันพัฒนาเพื่อต่อยอดอุตสาหกรรมการผลิตกัญชงแบบครบวงจร โดยในส่วนของ ยสท. ต้องการเห็นความร่วมมือครั้งนี้ถูกส่งต่อไปยังต้นน้ำด้วยการช่วยยกระดับชีวิตความเป็นอยู่ของเกษตรกรผู้ปลูกใบยาสูบที่ได้รับผลกระทบจากการแข่งขันของบุหรี่ต่างประเทศและอัตราภาษีบุหรี่ใหม่ที่ปรับเพิ่มขึ้นก่อนหน้านี้ จนมีรายได้ที่ลดอย่างมาก ทั้งนี้คาดว่าในจำนวนเกษตรกรผู้ปลูกใบยาสูบประมาณ 14,000 ครัวเรือน จะมีไม่ต่ำกว่าร้อยละ 10 ที่เข้าร่วมโครงการเพาะปลูกกัญชงกับภาคเอกชน ขณะเดียวกัน ยสท. อยู่ระหว่างหารือกับกรมพัฒนาชุมชน กระทรวงมหาดไทย เพื่อจัดสรรงบประมาณมาเป็นทุนช่วยเหลือและสนับสนุนให้แก่เกษตรกรผู้ปลูกใบยาสูบที่สนใจจะเปลี่ยนมาเพาะปลูกใบกัญชง คาดว่าคงต้องใช้เวลาอีกระยะหนึ่งด้านนางสาวรมย์ชลี จันทร์ประสิทธิ์ ประธานเจ้าหน้าที่บริหารฯ บริษัท เฮิร์บ เทรเชอร์ จำกัด เปิดเผยว่า ขณะนี้บริษัทฯ ได้ร่วมกับเกษตรกรในหลายพื้นที่ เช่น เชียงใหม่ เชียงราย พะเยา เริ่มทำการเพาะปลูกกัญชงไปแล้ว โดยมีการวิจัยและนำเข้าสายพันธุ์ที่เหมาะกับแต่ละสภาพพื้นที่ไปให้เกษตรกรเพาะปลูก โดยจะขยายไปยังพื้นที่อื่นๆ เช่น สุโขทัย เพชรบูรณ์ นครนายก ปทุมธานี เป็นต้น ทั้งนี้บริษัทฯ มีแผนจะจัดทำโครงการคอนแทร็กฟาร์มมิ่งกับเกษตรกรเหล่านี้ เพื่อสร้างหลักประกันด้านรายได้และการรับซื้อผลผลิตทั้งหมดจากเกษตรกร รวมทั้งบริษัทฯ มีลูกค้าทั้งในและนอกประเทศที่ให้ความสนใจจะสั่งซื้อผลผลิตที่ได้จากใบกัญชงมาบ้างแล้วขณะที่บริษัทสวนอุตสาหกรรมโรจนะ มีแผนการผลิตสารสกัด CBD ในเฟสแรกให้ได้ปีละ 9 ตัน ซึ่งจะสามารถสร้างรายได้ไม่ต่ำกว่า 1,000 ล้านบาท เนื่องจากราคาขายสารสกัด CBD ในต่างประเทศ หากเป็นค้าส่งจะอยู่ที่ 150,000 – 400,000 บาท/กก. โดยบริษัทฯ จะเข้าถือหุ้นในโครงสร้างใหม่ของบริษัท เฮิร์บ เทรเชอร์ฯ ที่จะเพิ่มทุนจดทะเบียนเพิ่มเป็น 50 ล้านบาทในช่วงแรก โดยจะถือหุ้นร้อยละ 51 และกลุ่มผู้ถือหุ้นเดิมจะถือหุ้นร้อยละ 49 เบื้องต้น จะส่งออกเป็นวัตถุดิบประมาณร้อยละ 70 ที่เหลือ จะต่อยอดเป็นผลิตภัณฑ์ที่เกี่ยวข้องภาคอุตสาหกรรมสมัยใหม่